પોતાના આ પ્રશ્ને માસીની બોલતી બંધ કરી દીધી હોય તેમ માધવીને લાગ્યું. માસીને એ જ અવસ્થામાં મૂકીને માધવી બાથરૂમમાં ભરાઈ ગઈ. મન જયારે ઉદાસ હોય કે ક્રોધથી તપી ગયું હોય ત્યારે ઠંડા પાણીનો શાવર ચાલુ કરી પાંચ મિનીટ નીચે ઉભા રહી જવાથી તમામ ફિકર, ચિંતા, તાણ ધોવાઇ જતા. હવે આ થેરાપી માધવી માટે વ્યસન થઇ પડી હતી. માધવીના ગયા પછી પણ આરતીમાસી તો ત્યાં બેસીને કંઇક વિચારમાં ગુમાયેલા જ રહ્યા: ‘દીકરા, આ પ્રશ્નનો ઉત્તર પણ છે, અને તે પણ તને મળશે…. અત્યારે હું કહીશ તો તને નહીં સમજાય, પણ જયારે ભાગ્યના ભેદ એક પછી એક ખુલતા જશે ત્યારે સમજાશે કે આ પાછળનું કારણ શું હતું. થોડી શ્રદ્ધા અને થોડી સબૂરી, જો જાળવી જવાય તો…?’